钦定古今图书集成/明伦汇编/官常典/第327卷 > 大学衍义补 > 何乔新
## 钦定古今图书集成/明伦汇编/官常典/第327卷 > 大学衍义补 > 何乔新

按《明外史》本传：“乔新，字廷秀，江西广昌人。父文渊，历
刑部右侍郎，以疾乞归。景帝即位，起吏部左侍郎，寻
进尚书，佐王直理部事。东宫建，加太子太保，以铨选
有私，被劾致仕。英宗复位，削其加官。而文渊以前议
易储，言‘父有天下，传之子’。主者遂入之。诏书或传朝
命逮捕，遂自经死。时乔新已登景泰五年进士，官南”
京礼部主事。奔丧归里。里人故侍郎揭稽，尝受业文
渊，而与乔新兄弟不协，奏文渊死实诸子迫之，又逼
嫁父所爱妾。乔新亦讦稽为巡抚时，尝荐黄𤣾，且代
草《易储疏》，皆被征。比对簿，父妾断指为诸郎讼冤，狱
得少解。帝亦以事经赦，释不问。已，复丁母忧。服除，改
刑部主事。历郎中，辖锦衣卫。卫卒屡犯法，捕治不少
贷。都指挥袁彬有所嘱，执不从。彬怒，使人捃摭，无所
得，由是名大起。成化四年迁福建副使。浙寇千馀人，
盗采寿宁银矿，所过剽掠，募兵击擒其魁。福宁豪尤
氏杀人出入，随兵甲拒捕者二十年。福清薛氏时出
诸番互市。事觉，谋作乱，皆捕杀之。福安、宁德银矿久
绝，有司责课，民多破产。乔新以为言，减三之二。兴化
民自洪武初受牛于官，至是犹岁课其租，奏免之。清
流归化里，恃险不共赋，白都御史置归化县，其民始
奉要朿。迁河南按察使。岁大饥，故事，赈贷迄秋止。乔
新曰：“止于秋。谓秋成可仰也。今秋可但已乎？”赈至明
年麦熟乃止。都御史原杰以招抚流民至南阳，引乔
新自助。项忠驱流民过当，民闻杰至，窜山谷。乔新躬
往招之，附籍者六万馀户。迁湖广右布政使。荆州民
苦徭役，验丁口贫富，列为九等，民便之。十六年擢右
副都御史，巡抚山西。边地。军民每出塞伐木捕兽，乔
新言：“此辈苟遇敌，必输情求生，皆贼导也。宜毋听阑
出，犯者罪守将。”诏可。敌犯塞，偕参将支玉伏兵灰沟
营，击斩甚众。进右副都御史。岁饥，奏免杂办及户口
盐钞十之四。劾佥事尚敬、刘源稽狱，请敕天下断狱官，淹半载以上者悉议罪。帝称善，亟从之。召拜刑部
右侍郎。山西大饥，人相食。命往赈，活三十馀万人，还
流冗十四万户。还朝，会安宁宣抚使杨友欲夺嫡弟
播州宣慰使爱爵，诬爱有异谋。命乔新往勘，与巡抚
刘璋共白爱诬友，夺官，安置他府，播人遂安。孝宗嗣
位，万安、刘吉等忌乔新刚正，出为南京刑部尚书。沿
江芦洲率为中官占夺，托言备进奉费，乔新奏还之
民。初，乔新之出，中官怀恩不平。一日以事诣阁，言：“新
君践阼，当用正人，胡为出何？”公安等默然。既而刑部
尚书杜铭罢，群望属乔新，而吉代安为首辅，终忌之，
久不补。弘治改元，用王恕荐，始召乔新代。铭奏言：“旧
制，遣官勘事及逮捕，必赍精微批文赴所在官司验
视，乃行。近止用驾帖，不合符。设有矫诈，谁敢拒之？复
旧制便。”帝立报许。时吉仇正人，频兴大狱，乔新率据
法直之。坐是益憾，数摭他事夺俸。至二年夏，京城大
水。乔新既请恤被灾者家，又虑刑狱失平，条上律文
当更议者数事，吉悉格不行。郎中魏绅者，乔新素重
之，荐为大理丞。而御史邹鲁觊迁，以乔新荐，绅恨之。
会乔新外家与乡人讼，鲁即诬乔新受赇曲庇，吉取
中旨下诸人诏狱，乔新乃拜疏乞归。顷之，穷治无验，
鲁坐停俸，乔新亦许致仕。后鲁谪知萧山，以残虐为
仇，家矐两目，罪至遣戍，而乔新晚节弥厉。福建市舶
中官死，镇守者分其赀遗三司，乔新独固辞不得，输
之于库。杨爱德乔新甚，既家居，遣使厚致赠，且献良
材可为榇者，乔新坚却之。乔新年十一时侍父京邸，
修撰周旋过之。乔新方读《通鉴续编》，旋问曰：“书法何
如《纲目》”对曰：“吕文焕降元不书叛，张世杰溺海不书
死节，曹彬、包拯之卒不书其官，而纪羲轩多采怪妄，
似未有当也。”旋大惊异。比长，博综群籍，闻异书辄借
钞，积三万馀帙，皆手较仇。著述甚富。尤笃好濂、洛之
学，与人寡合气节友彭韶，学问友丘濬而已。罢归后，
中外多论荐，竟不复起。十五年卒，年七十六。江西巡
抚林俊为彭韶及乔新请谥，吏部覆从之。有旨令上
乔新致仕之由。给事中吴世忠言：“乔新奄逝，士类咨
嗟。今追考当日事，欲与雪前枉耶？抑圣意别有在耶？
乔新学行政事莫不优，忠勤刚介，老而弥笃。御史鲁
挟私诬劾，一辞不辩，恬然退归，杜门著书，人事寡接，
士大夫莫不高其行。若必考退身之由，疑旌贤之典，
则如宋蒋之奇尝诬奏欧阳修矣，胡纮辈尝诬奏朱
熹矣，未闻当时人主以一人私情废万世公论也。”事
竟寝。正德十一年，广昌知县张杰复以为言，乃赠太
子太保，予荫。明年赐谥文肃。乔新五世孙源，万历初
为刑部右侍郎，亦有清节。涛举乡试第一，授安庆府
推官。到官三日，吏白当伏谒监司，涛颦蹙曰：“非我所
能。”即弃官去。